Ideal Bar Live præsenterer

**Eivør spreder kuldegysninger i VEGA**

*Eivørs krystalklare stemme fylder Ideal Bar Live d. 11. april med sange fra hendes nye album Room, som er et eklektisk mix af rock og traditionel folk. Det er ikke uden grund, at den udefinerbare Eivør er blevet kaldt for den færøske Björk.*

**Æterisk a la Björk** Hun er svær at kategorisere stilistisk, har en fin, krystalklar sopran, indgår skæve samarbejder med musikalske kollegaer og stammer fra en stormomsust ø midt i Det Nordatlantiske Hav. Ovenstående kunne være en beskrivelse af islandske Björk, men det er det ikke. Ordene passer nemlig lige så fint på færøske [Eivør](http://eivor.com/), og torsdag d. 11. april indhyller hun Ideal Bar i sin æteriske sange.

**Dybt personlige sange**

I september udgav Eivør sit ottende album *Room*, der sammensmelter hendes tidligere folkede singer/songwriter-udtryk med strejf fra den rockede udgivelse *Larva* (2010). På albummet er hun mere personlig end nogensinde før. En del af sangene er skrevet efter, at Eivør for lidt over et år siden, meget pludseligt og uventet mistede sin far. Albummets titel hentyder derfor også til det tomrum, man kan føle inden i, når noget dyrebart forsvinder fra ens liv.

Sangene afspejler et dybt savn, men er samtidig fulde af håb, lys og accept. Det fornemmes tydeligt på sangene [”Green Garden”](http://vimeo.com/50575372) og [”Rain”](http://vimeo.com/35762983). Albummet er produceret af Eivør selv og hendes mand Tróndur Bogason og udgivet på det færøske pladeselskab, Tutl.

**Fortolkede Kate Bush**

Eivør fik sit større kommercielle gennembrud herhjemme, da hun i 2010 udgav en imponerende fortolkning af Kate Bush nummeret ["Hounds Of Love"](http://www.youtube.com/watch?v=cVimRZ3jScU). Danske Nephew var så imponeret af Eivørs mere rockede tilgang til musikken, at de inviterede hende med på scenen til P3 Guld. Her sang hun smuk, færøsk udgave af omkvædet til [”Police Bells And Church Sirens”](http://www.youtube.com/watch?v=0GJC5bIX6Zs) .

Hvis man kan lide sin musik kuldegysfremkaldende fin, må man ikke gå glip af Eivørs koncert i Ideal Bar.

**Fakta om koncerten**   
Eivør (FO)   
Torsdag den 11. april kl. 21.00   
Ideal Bar, Enghavevej 40, 1674 Kbh. V  
140 kr. + gebyr   
Billetter kan købes via VEGAs hjemmeside, Billetlugen og i Fona.

Læs mere på http: http://vega.dk/arrangementer/eivr-9369.html

*For yderligere oplysninger kontakt venligst*  
Bettina Balle   
Kommunikationsmedarbejder, VEGA, [bb@vega.dk](mailto:bb@vega.dk) - 3326 0959